{Introduction
Svāmī Haridās, Aṣṭādaśa siddhānta (abbrev. HA)
Source : Lucy L. Rosenstein, The Devotional Poetry of Svami Haridās, Egbert Forsten, Groningen, 1997.
The text was provided by Winand Callewaert as WORD-file, using the Parvati Devanagari-font. This file was recoded to produce the standard transliteration in Unicode which can be transformed to Unicode Devanagari.
Markup : The references consist of two letters and one number; the lines per verse are not counted and the same reference applies to all lines of a verse.
Curly brackets mark the passages not to be re-transliterated into Devanagari (e.g. the introduction, footnotes, etc.).

Text}
{HA1} जौं हीं तुम राषत हौ त्यौं हीं त्यौं हीं रहियतु है हौ हरि |
{HA1} और तौ अचरचे पाय धरौं सु तौ कौंन कौ पैड भरि |
{HA1} जद्दपि कियौ चाहौं अपनों मन भायो सो तो क्यौं करि राषौं हौं पकरि |
{HA1} कहि हरिदास पिञ्जरा के जनाबर ज्यौं फटफटाय रह्यौ उडिवे कौं कितोऊ करि |
{HA2} काहू को बस नाँहि तुह्माँरी कृपा तें सब होय बिहारी बिहारिनि |
{HA2} और मिथ्या प्रपञ्च काहे कौं भाषियै सु तौ है हारिनि |
{HA2} जाहि तुम सों हितु ता सों तुम हित करौ सब सुष कारनि |
{HA2} श्री हरिदास के स्वाँमी स्याँमाँ कुञ्जबिहारी प्राँननि के आधारनि |
{HA3} कबहूँ कबहूँ मन इत उत जात या तें ब कौंन अधिक सुष |
{HA3} बहुत भाँतिन घत आँनि राषौ नाहि तौ पावतौ दुष |
{HA3} कोटि काँम लावन्य बिहारी ता के मुँहाँचुहीं सब सुष लियें रहत रुष |
{HA3} श्री हरिदास के स्वाँमी स्याँमाँ कुञ्जबिहारी कौ दिन देषत रहौं बिचित्र मुष |
{HA4} हरि भजि हरि भजि छाडि न माँनि नर तन कौं |
{HA4} मत बञ्छै मत बञ्छै रे तिलु तिलु धन कौं |
{HA4} अनमाँग्यौ आगैं आवैगौ ज्यौं पलु लागत पलु कौं |
{HA4} कहि हरिदास मींंच ज्यौं आवै त्यौं धन है आपन कौं |
{HA5} ए हरि मौ सो न बिगारन कौं तो सो न सबाँरन कौं मोहि तोहि परी होड |
{HA5} कौंन धौं जीतै कौंन धौं हारै पिर बदी न छोड |
{HA5} तुह्माँरी माया बाजी बिचित्र मोहे सुनि काके भूले कौड |
{HA5} कहि हरिदास हम जीत्यौ हारे तुम तऊ न तौड |
{HA6} बन्दे अषतियार भला चित न डुलाव आव समाधि भीतर न होहु अगला |
{HA6} न फिरि दर दर पिदर दर न होहु अधला |
{HA6} कहि हरिदास करता किया सु हुवा सुमेर अचल चला |
{HA7} हितु तो कीजै कमल नेंन सों जा हितु के आगैं और हितु लागै सब फीकौ |
{HA7} कै हितु कीजै साध सङ‍गति सों ज्यौं किलिबिष जाइ सब जी कौ |
{HA7} हरि कौ हितु ऐसौ जैसो रङ‍ग मजीठ संसार हित रङ‍ग कसूम्भ दिन दुतीय कौ |
{HA7} कहि हरिदास हितु कीजैं श्री बिहारी सों और निबाहू जाँनि जी कौ |
{HA8} तिनुका ज्यौं बयारि के बस |
{HA8} ज्यौं ज्यौं चाहै त्यौं त्यौं उडाइ लै डारै अपनै रस |
{HA8} ब्रह्मलोक सिवलोक और लोक अस |
{HA8} कहि हरिदास बिचारि दीठौ बिनाँ बिहारी नाँहीं जस |
{HA9} संसार समुद्र मनुष्य मीन नन̂ मगर और जीव बहु बन्दसि |
{HA9} मन बयारि प्रेरे स्नेह फन्दसि |
{HA9} लोभ पिञ्जर लोभी मरजीवा पदारथ चारि षं षन्दसि |
{HA9} कहि हरिदास तेई जीव पार भये जे गहि रहे चरन आनन्द नन्दसि |
{HA10} हरि के नाँम कौं आलस कत करत है रे काल फिरत सर साँधे |
{HA10} बेर कुबेर कछू नही जानत चढ्यौ फिरत है काँधे |
{HA10} हीरा बहुत जवाहर सञ्चे कहा भयो हस्ती दर बाँधे |
{HA10} कहि हरिदास महल में बनिता बनि ठाढी भई येकौ न चलत जब आवत अन्त की आँधे |
{HA11} देषौ इन लोगनि की लावनि |
{HA11} बूझत नाहि हरि चरन कमल कौं मिथ्या जनम गवावनि |
{HA11} जब जम दूत आइ घेरत हैं तब करत आप मन भावनि |
{HA11} कहि हरिदास तब हि चिरजीवौ जब कुञ्जबिहारी चितावनि |
{HA12} मन लगाय प्रीति कीजै कर करवा सों ब्रज बीथिन दीजै सोंहनीं |
{HA12} बृन्दाबन सों बन उपवन सों बन गृञ्जमाल हाथ पोंहनी |
{HA12} गौ गौ सुतन सों मृगी सुतन सों और तन नैंकु न जोंहनी |
{HA12} श्री हरिदास के स्वाँमीं स्याँमाँ कुञ्जबिहारी ज्यौं सिर पर दोंहनी |
{HA13} हरि कौ ऐसोई सब षेल |
{HA13} मृगतृष्णाँ जग ब्यापि रह्यौ है कहूँ बिजौरौ न वेल |
{HA13} धन मद जोबन मद राज मद ज्यौं पञ्छिन मैं डेल |
{HA13} कहि हरिदास यहै जिय जानौं तीरथ कै सौ मेल |
{HA14} झूठी बात साँची करि दिषावत हो हरि नागर |
{HA14} निसि दिन बुनत उधेरत जाँत प्रपञ्च कौ सागर |
{HA14} ठाठु बनाइ धर्यौ मिहरी कौ है पुरुष तें आगर |
{HA14} सुनि हरिदास यहै जिय जानौं सुपनें कौ सो जागर |
{HA15} जगत प्रीति करि देषी नाहिनें गटी कौ कोऊ |
{HA15} छत्रपति रङ‍क लौं प्रकृति बिरौध बन्यौं नहि कोऊ |
{HA15} दिन जो गए बहुत जनमनि के ऐसें जाउ जिनि कोऊ |
{HA15} कहि हरिदास मीत भले पाये बिहारी ऐसें पावौ सब काऊ |
{HA16} लोग तो भूलैं भलैं भूलैं तुम जिनि भूलौ मालाधारी |
{HA16} अपनों पति छाँडि औरन सों रति ज्यौं दारनि में दारी |
{HA16} स्याँम कहत ते जीव मौं ते बिमुष भये सोऊ कौंन जिनि दूसरी करि डारी |
{HA16} कहि हरिदास यज्ञ देवता पितरनि कौं श्रधा भारी |
{HA17} जौ लौं जीवै तौ लौं हरि भजि रे मन और बात सब बादि |
{HA17} द्यौस चारि के हला भला तू कहा लेइगौ लादि |
{HA17} माया मद गुन मद जोबन मद भूल्यौ नगर बिदादि |
{HA17} कहि हरिदास लोभ चरपट भयो काहे की लगै फिरियादि |
{HA18} प्रेम समुद्र रूप रस गहिरै कैसैं लागै घाट |
{HA18} बेकार्यौं दै जाँन कहावत जाँनिपन्यौं की कहा परी बाट |
{HA18} काहू कौ सर सूधो न परै मारत गाल गली हाट |
{HA18} कहि हरिदास जाँनि ठाकुर बिहारी तकत औट पाट |